இராம் பகதூர் ராய்

இராம் பகதூர் ராய் (Ram Bahadur Rai) ஒரு மூத்த இந்தி இதழியலாளர் ஆவார். இவர் இந்தி நாளேடான ஜன்சத்தாவின் முன்னாள் செய்தி ஆசிரியர் ஆவார். இவர் பல புத்தகங்களை எழுதியும் தொகுத்தும் வெளியிட்டும் உள்ளார். காந்தியவாத சோசலிஸ்ட் ஆச்சார்யா ஜே. பி. கிருபலானி வாழ்க்கை மற்றும் செயல்களை அடிப்படையாகக் கொண்ட சஷ்வத் வித்ரோஹி ராஜநேட்டா, சந்திரசேகர் குறித்த ரஹ்வாரி கே சவால் மற்றும் வி. பி. சிங் குறித்த மஞ்சில் சே ஜியாத சஃபர் போன்ற இந்தியில் எழுதப்பட்ட சில சுவாரஸ்யமான வாழ்க்கை வரலாறுகளுக்கு இவர் பெயர் பெற்றவர் ஆவார். இந்திய சுதந்திர போராட்ட வீரரும் அரசியல் தலைவருமான ஜெயப்பிரகாஷ் நாராயணின் நெருங்கிய கூட்டாளியாகவும், ஜே. பி. இயக்கத்தின் வழிநடத்தல் குழுவின் ஒரு பகுதியாகவும் இருந்தார்.

ஜனவரி 2025 இல், இராம் பகதூர் ராய்க்கு இந்தியாவின் மூன்றாவது மிக உயர்ந்த குடியியல் விருதான பத்ம பூசண் வழங்கப்பட்டது.

 தொடக்க கால வாழ்க்கை 
இவர் 1946 சூலை 1 அன்று சோஃபோனாரியில் பிறந்தார். இவர் தனது தொடக்கக் கல்வியை தனது சொந்த ஊரிலும் அருகிலுள்ள மச்தி இன்டர் கல்லூரியிலும் பெற்றார். உயர்கல்விக்காக இவர் வாரணாசி சென்று பனாரசு இந்து பல்கலைக்கழகத்தில் பட்டம் பெற்றார். இவர் இங்கு பொருளாதாரத்தில் முதுகலைப் பட்டம் பெற்றார். ராஜஸ்தான் பல்கலைக்கழகத்தில் மக்கள் தகவல்தொடர்பில் முதுகலை பட்டயச் சான்றிதழ் பெற்றார்.

1965ஆம் ஆண்டில் மத்திய அரசின் உத்தரவின் பேரில் பல்கலைக்கழகத்தின் கல்விக் குழு பல்கலைக்கழகத்தின் பெயரிலிருந்து 'இந்து' என்ற வார்த்தையை நீக்க முன்மொழிந்தது. இராம் பகதூர் ராய் இந்த நடவடிக்கையை எதிர்க்க ஒரு மாணவர் இயக்கத்தை வழிநடத்தினார். போராட்டங்களின் தீவிரத்திற்குப் பிறகு இந்து என்ற வார்த்தையை நீக்கும் முன்னெடுப்பு கைவிடப்பட்டது. இருப்பினும் போராட்டத்திற்கு தலைமை தாங்கியதற்காக இராம் பகதூர் ராய் பல்கலைக்கழகத்திலிருந்து வெளியேற்றப்பட்டார். வழக்கமான மாணவராகத் தொடர வேண்டும் என்றால் பல்கலைக்கழக நிர்வாகத்திடம் மன்னிப்பு கேட்க வேண்டும் என்று கூறப்பட்டது, ஆனால் ராய் மறுத்துவிட்டார். இதன் விளைவாக, அவரால் பொருளாதாரத்தில் முனைவர் பட்டம் பெற முடியவில்லை.

அகில பாரத வித்தியார்த்தி பரிசத்தின் அமைப்புச் செயலாளராக இருந்த இராம் பகதூர் ராய், ஜே. பி. இயக்கத்தின் போது மாணவர் இயக்கத்தை வழிநடத்தினார்.

 தொழில் வாழ்க்கை 
இராம் பகதூர் ராய் இந்துஸ்தான் சமாச்சார் நிறுவனத்தில் இதழியலாளராகத் தனது வாழ்க்கையைத் தொடங்கினார். வாரணாசியிலிந்து வெளியிடப்பட்ட இந்தி நாளிதழான ஆஜ் இதழின் ஆசிரியராகச் செயல்பட்டார். இந்த இதழில் பங்களாதேஷ் விடுதலைப் போரை நேரில் பார்த்தவர் என்ற முறையில் விவரங்களை எழுதினார். பின்னர் இவர் டெல்லிக்குச் சென்று இந்தி நாளேடான ஜன்சட்டாவில் இதழியலாளராகப் பணியாற்றத் தொடங்கினார். ஜான்சட்டாவில் பணியகத் தலைவராகவும் செய்தி ஆசிரியராகவும் பணியாற்றினார். குறுகிய காலத்திற்கு நவபாரத் டைம்ஸின் சிறப்பு நிருபராகவும் பணியாற்றினார். தற்போது இவர் இந்துஸ்தான் சமாச்சாரின் குழு ஆசிரியராக பணியாற்றி வருகிறார்.

2015 ஆம் ஆண்டில் இந்திய அரசு இராம் பகதூர் ராயை இந்திரா காந்தி தேசிய கலை மையத்தின் நிர்வாகக் குழுவின் தலைவராக நியமித்தது.

 நெருக்கடி நிலையின் போது சிறையில் அடைக்கப்பட்ட முதல் நபர் 
1974 ஆம் ஆண்டில், உள்நாட்டு பாதுகாப்பு பராமரிப்புச் சட்டத்தின் (மிசா) கீழ் சிறையில் அடைக்கப்பட்ட முதல் நபர் ராய் ஆவார். இந்தச் சட்டம் 1973இல் இந்திரா காந்தி அரசாங்கத்தால் நிறைவேற்றப்பட்டு, சட்ட அமலாக்க நிறுவனங்களுக்கு சர்வாதிகார அதிகாரங்களை வழங்கியது, அதைத் தொடர்ந்து வந்த ஜனதா கட்சி அரசாங்கத்தால் 1977இல் விலக்கிக் கொள்ளப்பட்டது. அவர் மீண்டும் பதினெட்டு மாதங்கள் சிறையில் அடைக்கப்பட்டார்.

 ஜே. பி. இயக்கத்தின் அமைப்பாளர் 
ஜே. பி. இயக்கத்தின் வழிநடத்தல் குழுவில் முக்கிய உறுப்பினர்களில் ஒருவராக இராம் பகதூர் ராய் பணியாற்றினார். 1974ஆம் ஆண்டு மாணவர் இயக்கத்தின் போது ராய் முக்கியப் பங்கு வகித்தார். ராம் பகதூர் ராய் தலைமையில் பல அமைப்புகளின் மாணவர் தலைவர்கள் ஜே. பி. யை சந்தித்து இயக்கத்தை வழிநடத்துமாறு கேட்டுக்கொண்டனர்.

 எழுதிய புத்தகங்கள் 

 சஸ்வத் வித்ரோஹி ரஜநீதா ஆச்சார்யா ஜே. பி. கிருபலானி, தேசிய புத்தக அறக்கட்டளை, 2016.
 பாரதிய சம்விதான்: அங்கஹி கஹானி (இந்திய அரசியலமைப்பின் சொல்லப்படாத கதை) பிரபாத் பிரகாஷன், 2021.
 ரஹ்பாரி கே சவால் (சந்திரசேகருடன் சாக்ஷாத்கர்) ராஜ்கமல் பிரகாஷ், 2018.
 மஞ்சில் சே ஜ்யேடா சஃபர், ராஜ்கமல் பிரகாஷ், 2006.

 பதவிகள் மற்றும் விருதுகள் 

 2015 ஆம் ஆண்டில் இந்தியாவின் நான்காவது மிக உயர்ந்த குடியியல் விருதான பத்மசிறீ இவருக்கு வழங்கப்பட்டது.
 புரவலர், ஒருங்கிணைந்த திறமை மேம்பாட்டு இயக்கம்
 இந்திரா காந்தி தேசிய கலை மையத்தின் 20 உறுப்பினர்களைக் கொண்ட குழுவின் தலைவர்.
 மாதவராவ் சாப்ரே தேசிய இதழியல் விருது
 மணிக்சந்திர வாஜ்பாய் தேசிய இதழியல் விருது
 பகவான்தாஸ் பத்திரிக்கை விருது
 சத்தியாகிரக சம்மான்
 ஜகத்குரு ராமாநந்தாச்சார்யா விருது
 2025 ஆம் ஆண்டில் பத்ம பூசண் விருது

 மேலும் காண்க 

 ஜெயப்பிரகாஷ் நாராயண்

 மேற்கோள்கள் 

பகுப்பு:வாழும் மக்கள்
பகுப்பு:1946 பிறப்புகள்
பகுப்பு:பத்மசிறீ விருது பெற்றவர்கள்
பகுப்பு:பத்ம பூசண் விருது பெற்றவர்கள்